ครม.ไฟเขียวปรับโครงสร้างภาษีบุหรี่
คณะรัฐมนตรี มีมติอนุมัติร่าง พ.ร.บ.ภาษียาสูบ เล็งปรับโครงสร้างใหม่เก็บ 3 บาทต่อหนึ่งมวน ด้านสหภาพยาสูบยื่นหนังสือค้าน จี้รัฐทบทวนใหม่
12 เม.ย. 2554

คณะรัฐมนตรี มีมติอนุมัติร่าง พ.ร.บ.ภาษียาสูบ เล็งปรับโครงสร้างใหม่เก็บ 3 บาทต่อหนึ่งมวน ด้านสหภาพยาสูบยื่นหนังสือค้าน จี้รัฐทบทวนใหม่ 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ครม.เห็นชอบในหลักการการปรับปรุงแก้ไข พ.ร.บ.ยาสูบ พ.ศ. 2509 แต่มอบหมายให้กระทรวงการคลังและสำนักงานคณะกรรมการกฤษฎีกาไปศึกษาในรายละเอียดที่จะออกกฎหมายฉบับนี้ในรูปแบบของพระราชกำหนดหรือ พ.ร.ก.แทน เนื่องจากนายกรัฐมนตรีเห็นว่าหากออกเป็นพระราชบัญญัติ หรือ พ.ร.บ. ที่ต้องผ่าน การพิจารณาของสภาผู้แทนราษฎร อาจต้องใช้เวลานาน และอาจแก้ไขปัญหาไม่ทันการ รวมทั้งยังอาจทำให้เกิดการกักตุนด้วย ขณะเดียวกัน ครม. ยังไม่เห็นชอบการปรับปรุงกฎกระทรวงกำหนดอัตราค่าแสตมป์ยาสูบ ตามที่กระทรวงการคลังเสนอ แต่มอบให้กระทรวงการคลังไปแก้ไขปัญหาในระยะยาวแทน เพราะเห็นว่าจะมีผลที่ครอบคลุมมากกว่าการแก้ไขกฎกระทรวง
สำหรับสาระสำคัญการปรับปรุงร่างพ.ร.บ.ยาสูบ 2509 จะมีการแก้ไขบัญชีอัตราค่าธรรมเนียมและค่าแสตมป์ยาสูบหมายเลข 13 รายการค่าแสตมป์ยาสูบสำหรับยาเส้นและยาสูบ เป็นอัตราตามมูลค่า 90% หรือ 3 บาทต่อหนึ่งมวน หรือหนึ่งกรัมเศษของหนึ่งกรัมให้นับเป็นหนึ่งกรัมส่วนร่างกฎกระทรวงที่ ครม.ไม่เห็นชอบด้วยได้กำหนดอัตราค่าแสตมป์ยาสูบตามที่เสนอ ดังนี้ 1.บุหรี่ซิกาแรต อัตราภาษีตามมูลค่า 85% อัตราภาษีตามปริมาณ 1.1 บาทต่อกรัม (ถ้าครม.อนุมัติจะทำให้ราคาบุหรี่เพิ่มขึ้น 22 บาทต่อซอง) 2. ซิการ์ อัตราภาษีตามมูลค่า 20% อัตราภาษีตามปริมาณ 1 บาทต่อกรัม 3. ยาเส้นปรุง อัตราภาษีตามมูลค่า 20% ตามปริมาณ 1 บาทต่อกรัม
นายวินนท์ แสงมาน ประธานสหภาพแรงงานรัฐวิสาหกิจยาสูบ กล่าวว่า ได้ยื่นหนังสือถึงนายกรัฐมนตรี  เพื่อคัดค้านการแก้ไขกฎหมาย เนื่องจากจะส่งผลกระทบต่อราคาบุหรี่ที่ผลิตในประเทศ  เพราะเมื่อมีการแก้ไขฐานจะทำให้ราคาปรับสูงขึ้น  ขณะที่บุหรี่ต่างประเทศที่มีราคาสูงจะราคาถูกลง  ส่งผลให้ส่วนแบ่งหายไปมากกว่า 30% และหากกฎหมายมีผลบังคับจะทำให้รายได้ของยาสูบหายไปเพิ่มอีก 40% จากเดิมที่แต่ละปีที่โรงงานยาสูบมีการจ่ายภาษีอยู่ที่ 5 หมื่นล้านบาทและนำส่งรายได้ 4 พันล้านบาท อีกทั้งยังส่งผลกระทบต่อเนื่องไปยังเกษตรกรผู้ปลูกใบยาสูบอีก ประมาณ 2 หมื่นครอบครัวด้วย
ผู้สื่อข่าวรายงานว่า การปรับราคาบุหรี่ครั้งนี้ เพื่อลดการบิดเบือนราคาขายปลีกเนื่องจากมีบุหรี่จีนเข้ามาตีตลาด โดยแจ้งราคานำเข้าซองละ 1.60 บาท เมื่อเก็บภาษีแล้วยังสามารถขายปลีกอยู่ 3 ซอง 100 บาท ขณะที่การแก้ไขภาษีใหม่จะเปลี่ยนให้บุหรี่ทั้งนำเข้าและในประเทศอยู่บนฐานภาษีเดียวกัน โดยเก็บอัตราตามมูลค่า 90% หรือ 3 บาท ต่อปริมาณ 1 มวน (ซองละ 20 มวนเก็บภาษี 60 บาท)